שו"ת רשב"ץ (תשב"ץ)/חלק ג/קמב
שאלה קמב:

מליינה:

שאלת מי שיש לו אשה ובנים במקום אחד ורוצה לישא אשה אחר' במדינה אחר' אם יספיק לקבל שיגרש הראשונה שיש לו ממנה בנים וישאר עם השניה או לא:

תשובה:
איסור לישא במקום זה ויש לו אשה ובנים במקום אחר אינו מפני הקפדת האשה אלא מפני הבנים שתלד לו שאם יש לו אשה ואין לו בנים מותר לישא כמו שכתבו התוס' והוא הדין שמותר לישא זקנה שפסקה מלהוליד וכן אם יש לו בנים ואין לו אשה כגון שמתה או שגירש' אסור לישא אשה שהטעם הוא כדי שלא ישא אח את אחותו ועל זה נאמר ומלאה הארץ זמה שאם יבא בן האשה האחת למקום בת האשה האחר' ולא יכיר אם היא אחותו ישאנה אם כן הכל תלוי בבנים ולא באשה על כן אין תקנה בגירושי האשה הראשונה וכל שכן בקבלה שיקבל עליו לגרשה ואע"פ שבגמרא בפ' החולץ (ל"ז ע"ב) ובראשון ממס' יומא (י"ח ע"ב) נראה שמותר למי ששמו מפורסם וכן כתב הרמב"ם ז"ל (פכ"א מהא"ב הכ"ט) אבל הריא"ף ז"ל השמיט זה נרא' מדעתו שלא לכל בעלי השם התירו אלא כגון רב תלמידו של רבינו הקדוש חברו של שמואל וכיוצא בו.
ולקבל עליו לגרש הראשונה ולפרוע לה כתובתה כמו שנהגו יש לו מקום כשאין לחוש שישא את אחותו כשאין בנים לראשונה או זאת האחרונה אינה בת בנים: